CELEX: 32017R2383
Language: el
Date: 2017-12-19 00:00:00
Title: Εκτελεστικός κανονισμός (ΕΕ) 2017/2383 της Επιτροπής, της 19ης Δεκεμβρίου 2017, για την παράταση της παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι μηχανότρατες τύπου «volantina» που αλιεύουν στα χωρικά ύδατα της Σλοβενίας

20.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 340/32
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/2383 ΤΗΣ ΕΠΙΤΡΟΠΉΣ
   της 19ης Δεκεμβρίου 2017
   για την παράταση της παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι μηχανότρατες τύπου «volantina» που αλιεύουν στα χωρικά ύδατα της Σλοβενίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1967/2006 του Συμβουλίου, της 21ης Δεκεμβρίου 2006, σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα (1), και ιδίως το άρθρο 13 παράγραφος 5,
   Εκτιμώντας τα ακόλουθα:
   
               (1)
            
            
               Το άρθρο 13 παράγραφος 1 του κανονισμού (ΕΚ) αριθ. 1967/2006 απαγορεύει τη χρήση συρόμενων εργαλείων εντός 3 ναυτικών μιλίων από την ακτή ή εντός αποστάσεως από την ακτή μέχρι την ισοβαθή των 50 μέτρων στην περίπτωση που το βάθος αυτό συναντάται σε μικρότερη απόσταση από την ακτή.
            
         
               (2)
            
            
               Κατόπιν αιτήματος κράτους μέλους, η Επιτροπή δύναται να επιτρέψει παρέκκλιση από το άρθρο 13 παράγραφος 1 του κανονισμού (ΕΚ) αριθ. 1967/2006, υπό την προϋπόθεση ότι πληρούται μια σειρά από όρους που προβλέπονται στο άρθρο 13 παράγραφοι 5 και 9.
            
         
               (3)
            
            
               Στις 8 Φεβρουαρίου 2013 η Επιτροπή έλαβε αίτηση από τη Σλοβενία για παρέκκλιση από το άρθρο 13 παράγραφος 1 πρώτο εδάφιο του κανονισμού (ΕΚ) αριθ. 1967/2006 για τη χρήση μηχανοτρατών τύπου «volantina» στα χωρικά ύδατα της Σλοβενίας, σε βάθος κάτω των 50 μέτρων, σε περιοχή που βρίσκεται εντός 1,5 και 3 ναυτικών μιλίων από την ακτή.
            
         
               (4)
            
            
               Η παρέκκλιση που ζήτησε η Σλοβενία πληρούσε τους όρους που προβλέπονται στο άρθρο 13 παράγραφοι 5 και 9 του κανονισμού (ΕΚ) αριθ. 1967/2006 και χορηγήθηκε έως τις 23 Μαρτίου 2017 δυνάμει του εκτελεστικού κανονισμού (ΕΕ) αριθ. 277/2014 της Επιτροπής (2).
            
         
               (5)
            
            
               Στις 20 Ιουνίου 2016 η Επιτροπή έλαβε αίτηση από τη Σλοβενία για παράταση της παρέκκλισης πέραν της 23ης Μαρτίου 2017. Η Σλοβενία διαβίβασε επικαιροποιημένες πληροφορίες που αιτιολογούν το αίτημα παράτασης της παρέκκλισης σύμφωνα με τις απαιτήσεις του κανονισμού (ΕΚ) αριθ. 1967/2006. Το αίτημα αφορά σκάφη με ιστορικό άνω των πέντε ετών στην αλιεία, τα οποία δραστηριοποιούνται στο πλαίσιο σχεδίου διαχείρισης που εγκρίθηκε από τη Σλοβενία στις 13 Φεβρουαρίου 2014 (3) σύμφωνα με το άρθρο 19 παράγραφος 2 του κανονισμού (ΕΚ) αριθ. 1967/2006. Τα εν λόγω σκάφη περιλαμβάνονται σε κατάλογο που κοινοποιήθηκε στην Επιτροπή σύμφωνα με τις απαιτήσεις του άρθρου 13 παράγραφος 9 του κανονισμού (ΕΚ) αριθ. 1967/2006.
            
         
               (6)
            
            
               Η Επιστημονική, Τεχνική και Οικονομική Επιτροπή Αλιείας (ΕΤΟΕΑ) αξιολόγησε το αίτημα παρέκκλισης που υπέβαλε η Σλοβενία και το συναφές σχέδιο διαχείρισης, κατά την 52η σύνοδο ολομέλειάς της η οποία πραγματοποιήθηκε από τις 4 έως τις 8 Ιουλίου 2016.
            
         
               (7)
            
            
               Με βάση την αξιολόγηση της ΕΤΟΕΑ, η Σλοβενία υπέβαλε στην Επιτροπή επιπλέον επιστημονικά στοιχεία και εκθέσεις στις 7 Σεπτεμβρίου 2016 και, στις 27 Δεκεμβρίου 2016, επικαιροποιημένο σχέδιο διαχείρισης.
            
         
               (8)
            
            
               Η ΕΤΟΕΑ αξιολόγησε το αίτημα παρέκκλισης που υπέβαλε η Σλοβενία και τα επιπλέον έγγραφα, κατά την 54η σύνοδο ολομέλειάς της η οποία πραγματοποιήθηκε από τις 27 έως τις 31 Μαρτίου 2017. Η ΕΤΟΕΑ τόνισε την ανάγκη για διευκρινίσεις σχετικά με το ιστορικό των αδειοδοτημένων σκαφών, τα χρησιμοποιούμενα αλιευτικά εργαλεία και τα παρεμπίπτοντα αλιεύματα. Η Σλοβενία παρέσχε ικανοποιητικές διευκρινίσεις στην Επιτροπή και μερίμνησε για την εκπόνηση πρόσθετων επιστημονικών μελετών σχετικά με τα αλιεύματα και τις προσπάθειες για την αύξηση της επιλεκτικότητας των αλιευτικών εργαλείων.
            
         
               (9)
            
            
               Η παρέκκλιση που ζητεί η Σλοβενία συνάδει με τους όρους που προβλέπονται στο άρθρο 13 παράγραφοι 5 και 9 του κανονισμού (ΕΚ) αριθ. 1967/2006.
            
         
               (10)
            
            
               Συγκεκριμένα, υπάρχουν ειδικοί γεωγραφικοί περιορισμοί, καθώς τα χωρικά ύδατα της Σλοβενίας δεν φτάνουν σε κανένα σημείο σε βάθος 50 μέτρων. Ελλείψει παρέκκλισης, οι μηχανότρατες τύπου «volantina» θα μπορούσαν επομένως να αλιεύουν μόνο πέραν των 3 ναυτικών μιλίων από την ακτή, όπου τα αλιευτικά πεδία περιορίζονται σημαντικά από μια περιοχή που χρησιμοποιείται από τις εμπορικές οδούς ναυσιπλοΐας.
            
         
               (11)
            
            
               Το σχέδιο διαχείρισης περιέχει όλους τους σχετικούς ορισμούς για τον εν λόγω τύπο αλιείας και εγγυάται ότι δεν θα υπάρξει καμία μελλοντική αύξηση της αλιευτικής προσπάθειας, δεδομένου ότι οι άδειες αλιείας θα εκδοθούν μόνο για 12 συγκεκριμένα σκάφη τα οποία διαθέτουν ήδη άδεια αλιείας από τη Σλοβενία.
            
         
               (12)
            
            
               Η αλιεία με μηχανότρατες τύπου «volantina» δεν είναι δυνατή με άλλα αλιευτικά εργαλεία, δεν έχει σημαντική επίπτωση στο θαλάσσιο περιβάλλον, συμπεριλαμβανομένων των προστατευόμενων ενδιαιτημάτων, και δεν διαταράσσει τις δραστηριότητες σκαφών που χρησιμοποιούν άλλα εργαλεία εκτός των διχτυών τράτας, γρι-γρι ή παρόμοιων συρόμενων διχτυών.
            
         
               (13)
            
            
               Η παρέκκλιση που ζητήθηκε από τη Σλοβενία αφορά περιορισμένο αριθμό σκαφών, δηλαδή μόνο 12 σκάφη. Οι αριθμοί νηολογίου των εν λόγω σκαφών προσδιορίζονται στο σχέδιο διαχείρισης.
            
         
               (14)
            
            
               Οι σχετικές αλιευτικές δραστηριότητες πληρούν τις απαιτήσεις του άρθρου 4 παράγραφος 1 του κανονισμού (ΕΚ) αριθ. 1967/2006, το οποίο επιτρέπει, κατά παρέκκλιση, την αλιεία επάνω από προστατευόμενα ενδιαιτήματα υπό ορισμένες προϋποθέσεις, εφόσον η αλιεία έχει ως αποτέλεσμα τα χρησιμοποιούμενα εργαλεία να μην αγγίζουν τον βυθό με θαλάσσια βλάστηση.
            
         
               (15)
            
            
               Η αιτούμενη παρέκκλιση είναι σύμφωνη με το άρθρο 8 παράγραφος 1 στοιχείο η) του κανονισμού (ΕΚ) αριθ. 1967/2006, καθώς αφορά μηχανότρατες με ελάχιστο μέγεθος ματιών 40 mm.
            
         
               (16)
            
            
               Οι εν λόγω αλιευτικές δραστηριότητες πληρούν τις απαιτήσεις του άρθρου 9 παράγραφος 3 του κανονισμού (ΕΚ) αριθ. 1967/2006. Οι μηχανότρατες τύπου «volantina» δεν στοχεύουν στην αλίευση κεφαλόποδων.
            
         
               (17)
            
            
               Το σχέδιο διαχείρισης της Σλοβενίας περιλαμβάνει μέτρα για την παρακολούθηση των αλιευτικών δραστηριοτήτων όπως προβλέπεται στο άρθρο 13 παράγραφος 9 τρίτο εδάφιο του κανονισμού (ΕΚ) αριθ. 1967/2006 και στα άρθρα 14 και 15 του κανονισμού (ΕΚ) αριθ. 1224/2009 του Συμβουλίου (4).
            
         
               (18)
            
            
               Συνεπώς, θα πρέπει να χορηγηθεί η αιτούμενη παρέκκλιση.
            
         
               (19)
            
            
               Η Σλοβενία θα πρέπει να υποβάλει έκθεση στην Επιτροπή εγκαίρως και σύμφωνα με το σχέδιο παρακολούθησης που προβλέπεται στο σχέδιο διαχείρισης της Σλοβενίας.
            
         
               (20)
            
            
               Ο περιορισμός της διάρκειας της παρέκκλισης θα επιτρέψει τη διασφάλιση ταχείας λήψης διορθωτικών μέτρων διαχείρισης σε περίπτωση που από την έκθεση στην Επιτροπή προκύψει ότι η κατάσταση διατήρησης των υπό εκμετάλλευση αποθεμάτων είναι κακή, ενώ παράλληλα θα προσφέρει περιθώριο βελτίωσης της επιστημονικής βάσης που θα επιτρέψει τη βελτίωση του σχεδίου διαχείρισης.
            
         
               (21)
            
            
               Δεδομένου ότι η παρέκκλιση που χορηγήθηκε με τον εκτελεστικό κανονισμό (ΕΕ) αριθ. 277/2014 έληξε στις 23 Μαρτίου 2017, ο παρών κανονισμός θα πρέπει να εφαρμόζεται από τις 24 Μαρτίου 2017.
            
         
               (22)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Παρέκκλιση
   Το άρθρο 13 παράγραφος 1 του κανονισμού (ΕΚ) αριθ. 1967/2006 δεν εφαρμόζεται στα χωρικά ύδατα της Σλοβενίας, ανεξαρτήτως βάθους, εντός 1,5 και 3 ναυτικών μιλίων από την ακτή, όσον αφορά τις μηχανότρατες τύπου «volantina» οι οποίες χρησιμοποιούνται από σκάφη που:
   
               α)
            
            
               φέρουν τον αριθμό νηολόγησης που αναφέρεται στο σλοβενικό σχέδιο διαχείρισης που εγκρίθηκε από τη Σλοβενία σύμφωνα με το άρθρο 19 παράγραφος 2 του κανονισμού (ΕΚ) αριθ. 1967/2006·
            
         
               β)
            
            
               διαθέτουν ιστορικό αλιείας στο εν λόγω είδος για πάνω από πέντε έτη και για τα οποία δεν προβλέπεται αύξηση της αλιευτικής προσπάθειας στο μέλλον· και
            
         
               γ)
            
            
               διαθέτουν άδεια αλιείας και δραστηριοποιούνται στο πλαίσιο του σχεδίου διαχείρισης.
            
         Άρθρο 2
   Σχέδιο παρακολούθησης και υποβολή έκθεσης
   Η Σλοβενία υποβάλλει στην Επιτροπή, εντός τριών ετών από την έναρξη ισχύος του παρόντος κανονισμού, έκθεση που συντάσσεται σύμφωνα με το σχέδιο παρακολούθησης το οποίο ορίζεται στο σχέδιο διαχείρισης που αναφέρεται στο άρθρο 1.
   Άρθρο 3
   Έναρξη ισχύος και περίοδος εφαρμογής
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 24 Μαρτίου 2017 έως τις 27 Μαρτίου 2020.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Δεκεμβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 36 της 8.2.2007, σ. 6.
   
      (2)  Εκτελεστικός κανονισμός (ΕΕ) αριθ. 277/2014 της Επιτροπής, της 19ης Μαρτίου 2014, για τη θέσπιση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι μηχανότρατες τύπου «volantina» που αλιεύουν στα χωρικά ύδατα της Σλοβενίας (ΕΕ L 82 της 20.3.2014, σ. 1).
   
      (3)  Απόφαση αριθ. 34200-2/2014/4 της 13ης Φεβρουαρίου 2014.
   
      (4)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).